
Parlamentul României

Camera Deputaţilor
COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC

	Bucureşti,
	26.03.2009

	Nr.
	 26/58


Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul suplimentar asupra proiectului de Lege pentru modificarea art.6 din Legea nr.33/1994 privind exproprierea pentru cauză de utilitate publică, cu modificările şi completările ulterioare, trimis comisiei în vederea reexaminării şi depunerii unui nou raport, cu adresa nr. PL.x.61 din 3 februarie 2009.
PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

Parlamentul României

Camera Deputaţilor
COMISIA PENTRU ADMINISTRAŢIE PUBLICĂ, AMENAJAREA TERITORIULUI ŞI ECHILIBRU ECOLOGIC

R A P O R T      S U P L I M E N T A R 
asupra proiectului de Lege pentru modificarea art.6 din Legea nr.33/1994 privind exproprierea pentru cauză de utilitate publică, cu modificările şi completările ulterioare
	Bucureşti,
	26.03.2009

	Nr.
	     26/58



În şedinţa Plenului Camerei Deputaţilor din ziua de marţi, 3 februarie 2009, în temeiul art.70 din Regulamentul Camerei Deputaţilor, republicat, s-a hotărât retrimiterea proiectului de Lege pentru modificarea art.6 din Legea nr.33/1994 privind exproprierea pentru cauză de utilitate publică, cu modificările şi completările ulterioare (PLx.61/2008/2009), Comisiei pentru administraţie publică amenajarea teritoriului şi echilibru ecologic sesizate în fond, în vederea reexaminării şi depunerii unui nou raport.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1234/19.09.2007)

· avizul favorabil al Comisiei juridice, de disciplină şi imunităţi (nr.PLx.61/18.03.2008)

Proiectul de lege are ca obiect de reglementare modificarea art.6 din Legea privind exproprierea pentru cauză de utilitate publică nr.33 din 1994 publicată în Monitorul Oficial al României, partea I, nr.139 din 2 iunie 1994, în sensul introducerii parcurilor, grădinilor botanice, grădinilor zoologice şi bazelor sportive, proprietate publică şi privată aflate în administrarea consiliilor locale şi a Consiliului General al Municipiului Bucureşti şi amenajate din bani publici în cadrul lucrărilor de utilitate publică.

Comisia propune Plenului Camerei Deputaţilor respingerea proiectului de lege din următoarele considerente: analizând Raportul iniţial transmis către Biroul Permanent al Camerei Deputaţilor cu adresa nr. 26/2211 din data  de 27 noiembrie 2008, s-a constatat că proiectul de lege pentru modificarea art. 6  din Legea nr.33/1994 privind exproprierea pentru cauză de utilitate publică a devenit proiect de modificare a Legii nr.33/1994 şi că prin amendamentele Comisiei, articolul 6 pentru care a fost iniţiată propunerea legislativă a revenit la forma iniţială, prin urmare a dispărut obiectul pentru care a fost iniţiat proiectul de Lege.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată. 
La dezbaterile care au avut loc în şedinţa comisiei din 24 martie 2009 au participat, în conformitate cu prevederile art.54 şi 55 din Regulamentul Camerei Deputaţilor, republicat:

· Chirilean Teodor - expert, Ministerul Dezvoltării Regionale şi Locuinţei;
· Ene Constantin – director general adjunct, Agenţia Naţională de Cadastru şi Publicitate Imobiliară.

La lucrările comisiei au fost prezenţi 29 deputaţi, din totalul de 31 membri ai comisiei.
Raportul de respingere al comisiei a fost adoptat cu 28 voturi pentru şi 1 abţinere.

Proiectul de lege a fost adoptat de Senat în şedinţa 18 februarie 2008.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

	PREŞEDINTE,
	SECRETAR,


	Sulfina BARBU
	Mihai Cristian APOSTOLACHE


Consilier, Sofia Chelaru

Expert, Roxana Feraru 









PAGE  
3

